Document ID: 31990R0168

*****
// ΚΑΝΟΝΙΣΜΟΣ (ΕΟΚ) αριθ. 168/90 ΤΗΣ ΕΠΙΤΡΟΠΗΣ
της 24ης Ιανουαρίου 1990
για παρέκκλιση από τον κανονισμό (ΕΟΚ) αριθ. 3771/89 για τον καθορισμό των λεπτομερειών εφαρμογής της ενισχύσεως στην παραγωγή σκληρού αραβοσίτου υαλώδους όψης υψηλής ποιότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 3707/89 (2), και ιδίως το άρθρο 10α παράγραφος 6,
τον κανονισμό (ΕΟΚ) αριθ. 1835/89 του Συμβουλίου της 19ης Ιουνίου 1989 για τον καθορισμό των γενικών κανόνων για την ενίσχυση στην παραγωγή σκληρού αραβοσίτου υαλώδους όψης υψηλής ποιότητας (3), και ιδίως το άρθρο 3 παράγραφος 2,
Εκτιμώντας:
ότι ο κανονισμός (ΕΟΚ) αριθ. 3771/89 της Επιτροπής της 14ης Δεκεμβρίου 1989, για τον καθορισμό των λεπτομερειών εφαρμογής της ενισχύσεως στην παραγωγή σκληρού αραβοσίτου υαλώδους όψης υψηλής ποιότητας (4) προβλέπει στο άρθρο 13 την ημερομηνία λήξεως έως την οποία τα κράτη μέλη μπορούν να υποβάλουν στην Επιτροπή την αίτηση, αναφέροντας τα ονόματα των ποικιλιών που δύνανται να εμφαίνονται στον κατάλογο που προβλέπεται στο άρθρο 12 παράγραφος 1 του εν λόγω κανονισμού και την ημερομηνία λήξεως έως την οποία τα κράτη μέλη μπορούν να αποστείλουν τα δείγματα των σπόρων στα εργαστήρια που προβλέπονται στο παράρτημα ΙΙΙ· ότι το άρθρο 14 παράγραφος 1 προβλέπει την ημερομηνία λήξεως έως την οποία τα εργαστήρια ανακοινώνουν στην Επιτροπή τα αποτελέσματα των αναλύσεων· ότι, για να ληφθεί υπόψη το μικρό χρονικό διάστημα μεταξύ της ενάρξεως ισχύος του προαναφερθέντος κανονισμού και των εν λόγω ημερομηνιών, πρέπει να μεταφερθούν οι εν λόγω ημερομηνίες για την τρέχουσα περίοδο·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από τον κανονισμό (ΕΟΚ) αριθ. 3771/89, για την περίοδο 1989/90:
- η αίτηση που προβλέπεται στο άρθρο 13 παράγραφος 1 και η προσκόμιση των δειγμάτων που προβλέπεται στο άρθρο 13 παράγραφος 2 του εν λόγω κανονισμού μπορούν να γίνουν το αργότερο στις 15 Ιανουαρίου 1990,
- η ανακοίνωση που προβλέπεται στο άρθρο 14 παράγραφος 1 μπορεί να γίνει το αργότερο στις 12 Φεβρουαρίου 1990.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 18 Δεκεμβρίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιανουαρίου 1990.

Labels: 3
17
19